Ego Guido, dominus de Colchis, notum facio presentibus et futuris quod cum haberem controversiam adversus ecclesiam Eduensem, super terram que fuit quondam Anselini, militis, apud Perrolium, quam idem miles, sicut asserebat, donaverat michi in filolagio, pro bono pacis et intuitu societatis dicte ecclesie quam desidero semper habere, coram canonicis in capitulo quicquid juris in dicta terra habebam et quomodocunque haberem quitavi penitus, et hoc totum tenere in perpetuum super sacrosanctum Evangelium propria manu juravi et quod hoc faciam laudari et concedi ab A. uxore mea et Guidone et Galtero filiis meis. In cujus rei testimonium, ad preces et instanciam meam, vir venerabilis A. archidiaconus Belnensis et Willelmus prior, et Galterus, archipresbiter, de Colchis, presentibus litteris munimen sigillorum suorum apposuerunt. Actum anno gracie Mº CCº XXº septimo, mense Iunio.